SL Uradni list Evropske unije L 258/5

ODLOČBA KOMISIJE

z dne 19. septembra 2006

o finančni pomoči Skupnosti za referenčne laboratorije Skupnosti za brucelozo ter slinavko in parkljevko za leto 2006

(notificirano pod dokumentarno številko C(2006) 4124)

(Besedili v angleškem in francoskem jeziku sta edini verodostojni)

(2006/632/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1), in zlasti člena 28(2) Odločbe,

ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (2), ter zlasti člena 32(7) Uredbe,

ob upoštevanju naslednjega:

(1) Odločba 90/424/EGS določa postopke, ki urejajo finančni prispevek Skupnosti na področju veterine. Finančna pomoč se referenčnim laboratorijem Skupnosti lahko odobri v skladu s to odločbo.

(2) Direktiva Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, ki razveljavljajo Direktivo 85/511/EGS in odločbi 89/531/EGS in 91/665/EGS ter spreminja Direktivo 92/46/EGS (3) določa imenovanje referenčnega laboratorija Skupnosti za slinavko in parkljevko.

(3) Uredba Komisije (ES) št. 156/2004 z dne 29. januarja 2004 o finančni pomoči Skupnosti referenčnim laboratorijem Skupnosti na podlagi člena 28 Odločbe 90/424/EGS (4) določa, da se finančni prispevek Skupnosti dodeli, pod pogojem, da se odobreni delovni programi učinkovito izvajajo in da upravičenci sporočijo vse potrebne informacije v rokih iz tega člena.

(4) Komisija je julija 2005 objavila razpis za izbiro in imenovanje novih referenčnih laboratorijev Skupnosti. Ocenjevanje vlog je bilo zaključeno decembra 2005 in rezultati so bili sporočeni pristojnim organom zadevnih držav članic. Po tem ocenjevanju so bili izbrani uspešni kandidati in imenovani za nove referenčne laboratorije Skupnosti, vključno z referenčnimi laboratoriji Skupnosti za brucelozo ter slinavko in parkljevko.

(5) Priloga VII k Uredbi (ES) št. 882/2004 vključuje seznam referenčnih laboratorijev Skupnosti za zdravje živali in žive živali. Ta uredba, kakor je bila spremenjena z Uredbo (ES) št. 776/2006, navaja AFSSA – Laboratoire d’études et de recherches en pathologie animale et zoonoses v Franciji kot referenčni laboratorij za brucelozo za naloge in dolžnosti iz člena 32(2) Uredbe (ES) št. 882/2004.

(6) Odločba Komisije 2006/393/ES z dne 31. maja 2006 o imenovanju referenčnega laboratorija Skupnosti za slinavko in parkljevko (5), je imenovala Institute for Animal Health, Pirbright Laboratory, v okviru Biotechnology and Biological Sciences Research Council (BBSRC), v Združenem kraljestvu, kot referenčni laboratorij Skupnosti za slinavko in parkljevko za naloge in dolžnosti iz priloge XVI k Direktivi 2003/85/ES.

(7) Komisija je ocenila delovne programe in ustrezne proračunske predloge, ki so jih za leto 2006 predložili navedeni referenčni laboratoriji Skupnosti. Za izvajanje ukrepov v okviru delovnih programov je za nekatere upravičene stroške zadevnih referenčnih laboratorijev Skupnosti potrebno sofinanciranje Skupnosti, pod pogojem, da se delovni programi učinkovito izvajajo.

(8) Zato je treba odobriti finančno pomoč Skupnosti za referenčne laboratorije Skupnosti za brucelozo ter slinavko in parkljevko.

(9) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

1. Skupnost v zvezi z brucelozo odobri finančno pomoč Franciji za naloge in dolžnosti iz člena 32(2) Uredbe (ES) št. 882/2004, ki jih mora izvajati AFSSA — Laboratoire d’études et de recherches en pathologie animale et zoonoses, Maisons-Alfort.

2. Finančna pomoč Skupnosti znaša 100 % upravičenih stroškov, nastalih v AFSSA — Laboratoire d’études et de recherches en pathologie animale et zoonoses za delovni program, in sicer za obdobje od 1. julija do 31. decembra 2006 znaša največ 125 000 EUR.

Člen 2

1. Skupnost v zvezi s slinavko in parkljevko odobri finančno pomoč Združenemu kraljestvu za naloge in dolžnosti iz Priloge XVI k Direktivi 2003/85/ES, ki jih mora izvajati Institute for Animal Health, Pirbright Laboratory, v okviru Biotechnology and Biological Sciences Research Council (BBSRC) v Združenem kraljestvu.

2. Finančna pomoč Skupnosti znaša 100 % upravičenih stroškov, nastalih v Pirbright Laboratory za delovni program, in za obdobje od 1. julija do 31. decembra 2006 znaša največ 125 000 EUR.

Člen 3

Ta odločba je naslovljena na Francosko republiko in Združeno kraljestvo Velika Britanija in Severna Irska.

V Bruslju, 19. septembra 2006 Za Komisijo Markos KYPRIANOU Član Komisije

(1) UL L 224, 18.8.1990, str. 19. Odločba, kakor je bila nazadnje spremenjena z Odločbo 2006/53/ES (UL L 29, 2.2.2006, str. 37).

(2) UL L 165, 30.4.2004, str. 1. Uredba, kakor je bila spremenjena z Uredbo Komisije (ES) št. 776/2006 (UL L 136, 24.5.2006, str. 3).

(3) UL L 306, 22.11.2003, str. 1. Odločba, kakor je bila nazadnje spremenjena z Odločbo Komisije 2005/615/ES (UL L 213, 18.8.2005, str. 14).

(4) UL L 27, 30.1.2004, str. 5.

(5) UL L 152, 7.6.2006, str. 31.